ΓΡΑΠΤΗ ΕΡΩΤΗΣΗ E-4019/98

υποβολή: José Barros Moura (PSE) προς την Επιτροπή

(8 Ιανουαρίου 1999)

Θέμα: Χρηματοδότηση των δράσεων σχετικών με τα δικαιώματα του ανθρώπου

Έχοντας υπόψη το ψήφισμα που ενέκρινε το Ευρωπαϊκό Κοινοβούλιο στις 3 Δεκεμβρίου 1998 σχετικά με τη διαχείριση και τη χρηματοδότηση των προγραμμάτων στον τομέα των δικαιωμάτων του ανθρώπου και του εκδημοκρατισμού,

λαμβάνοντας υπόψη ότι το Συμβούλιο της Ευρώπης - του οποίου ο ρόλος, η εμπειρία και οι γνώσεις στον τομέα των δικαιωμάτων του ανθρώπου είναι αξιοσημείωτες - καθοδηγούσε, κατόπιν αιτήσεως της Επιτροπής, τις δράσεις που παρουσίαζαν οι ΜΚΟ, συμπεριλαμβανομένων των δράσεων με ετήσια διάρκεια; ότι οι αποφάσεις της Επιτροπής έθεσαν υπό αμφισβήτηση όλο το σύστημα, χωρίς προηγούμενη διαβούλευση του Συμβουλίου της Επιτροπής,

η Επιτροπή θα μπορούσε να παράσχει διευκρινίσεις σχετικά με:

1. τη συνεργασία που υφίστατο προηγουμένως στον εν λόγω τομέα μεταξύ της Επιτροπής και του Συμβουλίου της Ευρώπης και την αξιολόγηση που πραγματοποιήθηκε των αποτελεσμάτων της;

2. τους λόγους για τη μονομερή αλλαγή των διαδικασιών, που έγινε χωρίς να ληφθεί υπόψη η αποτελεσματικότητα της συνεργασίας με το Συμβούλιο της Ευρώπης;

3. τα μέτρα που θα λάβει η Επιτροπή, στο πλαίσιο του αυστηρού σεβασμού του ψηφίσματος του Κοινοβουλίου, για να αποκαταστήσει τη συνεργασία με το Συμβούλιο της Ευρώπης και τις καλές θεσμικές σχέσεις που αντιστοιχούν στα αμοιβαία, αλλά και συγκλίνοντα συμφέροντα της ΕΕ και του Συμβουλίου της Ευρώπης στην προώθηση και υπεράσπιση των δικαιωμάτων του ανθρώπου και της δημοκρατίας;

Απάντηση του κ. van den Broek εξ ονόματος της Επιτροπής

(17 Φεβρουαρίου 1999)

Η Επιτροπή έχει μακρά παράδοση συνεργασίας με το Συμβούλιο της Ευρώπης στον τομέα των δικαιωμάτων του ανθρώπου και του εκδημοκρατισμού. Από το 1993, διεξήχθηκαν κοινά προγράμματα μεταξύ του Συμβουλίου της Ευρώπης και της Επιτροπής προς όφελος πολλών χωρών της Κεντρικής και Ανατολικής Ευρώπης για τη μεταρρύθμιση του δικαστικού συστήματος και της τοπικής αυτοδιοίκησης και για τη δημιουργία μηχανισμών προστασίας των δικαιωμάτων του ανθρώπου. Τα εν λόγω προγράμματα ενδιαφέρουν την Αλβανία, την Εσθονία, τη Λετονία, τη Λιθουανία, τη Μολδαβία, το Αζερμπαϊτζάν, την Αρμενία, τη Γεωργία, την Ουκρανία καθώς και τη Ρωσική Ομοσπονδία. Εξάλλου, θεματικά προγράμματα που αφορούν ιδίως τις εθνικές μειονότητες, την καταπολέμηση του οργανωμένου εγκλήματος και της διαφθοράς είναι ανοιχτά σε όλες τις χώρες της Κεντρικής και Ανατολικής Ευρώπης. Ο συνολικός προϋπολογισμός των διεξαγόμενων δράσεων ανέρχεται σε 13,19 εκατομμύρια ευρώ.

Αυτή τη στιγμή διεξάγεται εξωτερική αξιολόγηση των κοινών προγραμμάτων για την ενίσχυση της ομοσπονδιακής διάρθρωσης, την εισαγωγή μηχανισμών προστασίας των δικαιωμάτων του ανθρώπου και τη μεταρρύθμιση του δικαστικού συστήματος στη Ρωσική Ομοσπονδία και στην Ουκρανία.

Η απόφαση του δικαστηρίου της 15ης Μαΐου (υπόθεση C106/96) είχε ως αποτέλεσμα το πάγωμα όλων των γραμμών του προϋπολογισμού για τα δικαιώματα του ανθρώπου προς όφελος των μη κυβερνητικών οργανώσεων (ΜΚΟ) καθώς και των διεθνών οργανισμών, όπως το Συμβούλιο της Ευρώπης, μέχρι τη διοργανική συμφωνία του τέλους Ιουλίου 1998, που επέτρεψε τη χρησιμοποίησή τους κατ' εξαίρεση. Αυτή η διακοπή δεν έχει ωστόσο επηρεάσει αρνητικά την υπάρχουσα συνεργασία και δεν εμπόδισε τον καθορισμό των μελλοντικών δράσεων. Πράγματι, το 1998, επινοήθηκαν τρία νέα προγράμματα σε εταιρική σχέση με το Συμβούλιο της Ευρώπης και εγκρίθηκαν από την Επιτροπή.

Η τετραμερής συνεδρίαση Ευρωπαϊκής Ένωσης - Συμβουλίου της Ευρώπης της 7ης Οκτωβρίου 1998 εξέφρασε ιδιαίτερα την ικανοποίησή της για την κατάσταση συνεργασίας μεταξύ των δύο οργανισμών.